**ПРАВИЛА НА ПАЗАРА ЗА РАСТЕЖ НА МСП (BEAM) –**

**МНОГОСТРАННА СИСТЕМА ЗА ТЪРГОВИЯ,**

**ОРГАНИЗИРАНА ОТ „БЪЛГАРСКА ФОНДОВА БОРСА” АД**

**ЧАСТ І ОБЩИ ПРАВИЛА**

**Глава Първа**

**ОБЩИ ПОЛОЖЕНИЯ**

**Чл.1.** Настоящите Правила на пазара за растеж на МСП BEAM (пазар BEAM) - многостранна система за търговия (MСТ), организирана от „Българска фондова борса” АД, предвидени в чл. 154, във връзка с чл.109, ал. 1 и 2 и при спазване на изискванията на чл. 122 и чл. 123 от Закона за пазарите на финансови инструменти (ЗПФИ), имат за цел да създадат ясни и задължителни за всички участници в многостранната система за търговия правила за законосъобразна, честна и организирана търговия и обективни критерии за изпълнение на нарежданията.

**Чл.2. (1)** Правилата на пазар за растеж на МСП BEAM включват:

1. Общи правила;
2. Правила за дейността на съветниците на пазар за растеж на МСП BEAM;
3. Правила за допускане на финансови инструменти нa пазар за растеж на МСП BЕAM;
4. Правилата за търговия на пазар за растеж на МСП ВЕАМ;
5. Правилата за надзор върху търговията на пазар за растеж на МСП ВЕАМ;

(2) Относно изискванията към участниците на пазар ВЕАМ, правилата за управление на риска на пазар ВЕАМ и правилата за уреждане на спорове на пазар ВЕАМ си прилагат съответно част ІІ Правила за членство, Част VІ Правила за управление на риска и Част VІІ Правила за Арбитражния съд при Борсата от Правилника за дейността на „Българска фондова борса” АД.

(3) Измененията и допълненията на Правилата на пазар ВЕАМ се приемат от Съвета на директорите и се предоставят на Комисията за финансов надзор. Промените влизат в сила от деня, следващ изтичането на 30 (тридесет) календарни дни от датата на оповестяването им, освен ако Съветът не е определил друг срок.

**Чл.3. (1) „**Българска фондова борса” АД, в качеството си на регулиран пазар по смисъла на чл.152, ал. 1 от ЗПФИ и пазарен оператор по чл.152, ал. 3 от ЗПФИ се явява организатор на МСТ по чл.154, ал.1 и 3 от ЗПФИ.

**(2)** „Българска фондова борса” АД като юридическо лице, осъществяващо едновременно дейност на регулиран пазар, пазарен оператор и организатор на МСТ, има право да упражнява всяко от правата, свързани с регулирания пазар и МСТ, и притежава необходимите за това лицензи от КФН.

**(3)** Правилата по чл. 2, ал. 1, т. 5 съответстват на условията и обхвата на чл. 33 от Директива **2014/65/ЕС**.

**Глава Втора**

**ПРИНЦИПИ НА ДЕЙНОСТТА**

**Чл.4.** **„**Българска фондова борса” АД като организатор на пазар за растеж, предоставя на участниците си механизми за сключване на сделки с финансови инструменти, като извършва дейност по смисъла на чл. 154 от ЗПФИ и чл.4, § 1, т. 22 от Директива 2014/65/ЕС.

**Чл.5.** Сделките на пазар BEAM се сключват само дистанционно по електронен път посредством оперираната платформа.

**Чл.6**. **(1)** Дейността на на пазара за растеж на МСТ BEAM се основава на следните принципи:

1. Осигуряване на равни условия за достъп и участие в търговията с финансови инструменти на участниците на пазар ВЕАМ и на техните клиенти;
2. Осигуряване на равен достъп до пазарната информация на всички участници и на техните клиенти;
3. Прилагане на унифицирани правила за сключване и изпълнение на сделките с финансови инструменти;
4. Прилагане на обективни стандарти, честно и безпристрастно отношение към участниците и техните клиенти по отношение на търговията, осъществявана на пазар ВЕАМ;
5. Осигуряване на пълна прозрачност относно формирането на цените на търгуваните на пазар ВЕАМ финансови инструменти.

**(2)** Пазар BEAM има следните характеристики:

1. Към емитентите се прилагат по-ниски изисквания за прозрачност в сравнение с регулирания пазар, съответно инвестирането в тях е свързано с по-висок риск;

2. Борсата посредством изискванията, заложени в настоящите Правила, осигурява достатъчно ниво на разкриване на информация за емитентите, включително финансовите им отчети, за да се гарантира справедлива и надлежна търговия и процес на формиране на цената.

3. Задълженията за разкриване на информация съгласно тези правила са на емитента, подал заявление за допускане до търговия на Пазар BEAM;

4. Разпоредбите на ЗПМПЗФИ, Регламент (ЕС) № 596/2014, както и други приложими регламенти и нормативни актове, които регулират предотвратяване и разкриване на пазарни злоупотреби, се прилагат по отношение на търговията на Пазар BEAM.

**Глава Трета**

###### ИЗИСКВАНИЯ КЪМ УЧАСТНИЦИТЕ

**Чл.7.(1)** Участници на пазар ВЕАМ са само борсовите членове, които са приети и отговарят на изискванията на Част ІІ Правила за членство от Правилника за дейността на Борсата (Правилата за членство).

**(2)** Сключването на сделки се осъществява посредством дистанционен достъп при условията, определени в настоящите правила.

**(3)** Участниците на пазар ВЕАМ могат да предоставят на свои клиенти електронни платформи за достъп до пазар ВЕАМ, които са одобрени от Борсата.

**(4)** Дейност като маркет-мейкър на пазар ВЕАМ може да се извършва от участници, регистрирани като такива по реда на Правилата за членство.

**Чл.8.(1)** Участниците са длъжни по всяко време да спазват разпоредбите на Правилата, приложимото законодателството, както и договора, сключен с Борсата.

**(2)** Участниците са длъжни да спазват, да изпълняват и да се съобразяват с решенията на Съвета.

**Чл.9. (1)** Всички участници са равнопоставени и имат еднакви права и задължения.

**(2)** Участниците имат равен достъп до пазарната информация, както и равни условия за участие в търговията.

**(3)** Всички участници имат право да ползват и предоставят на своите клиенти платформи за достъп до МСТ.

**Чл.10.** Борсата води регистър на участниците и лицата, които са упълномощени да сключват сделки на МСТ (посредници в МСТ).

**Чл.11.** Правилата за членство отПравилника за дейността на Борсата се прилагат изцяло по отношение на реда и условията за:

* + 1. приемане на участници и посредници на пазар ВЕАМ;
    2. отстраняване на участници и посредници на пазар ВЕАМ;
    3. регистрация на маркет-мейкъри на пазар ВЕАМ;
    4. одобряване на платформи за достъп до пазар ВЕАМ;
    5. водене на регистър на участници и посредници на пазар ВЕАМ.

###### Глава Четвърта

###### УПРАВЛЕНИЕ НА РИСКА

**Чл.12.** Управлението на рисковете, свързани с функционирането на пазар ВЕАМ, се извършва по реда и условията на Част VI Правила за управление на риска от Правилника за дейността на Борсата.

###### Глава Пета

###### УСЛОВИЯ И РЕД ЗА УРЕЖДАНЕ НА СПОРОВЕТЕ МЕЖДУ УЧАСТНИЦИТЕ НА ПАЗАР ВЕАМ И БОРСАТА

**Чл.13.** Споровете между участниците на пазар ВЕАМ и Борсата като организатор на МСТ се разглеждат от Арбитражния съд към „Българска фондова борса” АД при съответно прилагане на Част VІІ „Правила за Арбитражния съд при Борсата”

**ДОПЪЛНИТЕЛНИ РАЗПОРЕДБИ**

**§ 1**. Употребените в тези Правила термини, които не са дефинирани, се разбират в смисъла, в който се използват в ЗППЦК и ЗПФИ и актовете по прилагането им, съответно в общото търговско законодателство и търговската практика.

**§ 2**. По смисъла на тези Правила:

1. “Пазарна информация” е информацията, генерирана от Борсата във връзка с осъществяваната на нея търговия.
2. “Посредник в МСТ” са борсовите посредници, вписани в регистъра на борсовите посредници, след приемането им с решение на Съвета на директорите.

**§ 3.** В настоящите Правила са използвани следните съкращения:

1. „МСТ“ – многостранната система за търговия, организирана от “Българска Фондова Борса” АД;
2. „МСП” – малки и средни предприятия, определени съгласно чл.77 от Делегиран регламент (ЕС) 2017/565“ на Комисията от 25 април 2016 година за допълване на Директива 2014/65/ЕС на Европейския парламент и на Съвета по отношение на организационните изисквания и условията за извършване на дейност от инвестиционните посредници и за даването на определения за целите на посочената директива;
3. “Борсата” - “Българска Фондова Борса” АД, респективно регулираният пазар, организиран от “Българска Фондова Борса” АД.

“ Платформата” – Електронната платформа за търговия, посредством която се осъществява търговията на МСТ.

1. “КФН” – Комисия за финансов надзор.
2. “ЗПФИ” – Закон за пазарите на финансови инструменти.
3. „ЗПМПЗФИ” – Закон за прилагане на мерките за предотвратяване на пазарните злоупотреби с финансови инструменти.
4. “ЗППЦК” – Закон за публичното предлагане на ценни книжа.

7.“Директива 2014/65/ЕС” – Директива 2014/65/ЕС на Европейския Парламент и на Съвета от 15 май 2014 година относно пазарите на финансови инструменти и за изменение на Директива 2002/92/ЕО и на Директива 2011/61/ЕС.

8. “Регламент (ЕС) № 596/2014” - Регламент (ЕС) № 596/2014 на Европейския парламент и на Съвета от 16 април 2014 година относно пазарната злоупотреба (Регламент относно пазарната злоупотреба) и за отмяна на Директива 2003/6/ЕО на Европейския парламент и на Съвета и директиви 2003/124/ЕО, 2003/125/ЕО и 2004/72/ЕО на Комисията текст от значение за ЕИП.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1**. Настоящите Правила са в сила от 12.02.2019 г.